Johs. Poulsen (RV), 2010-02-04:
Jeg skal blot henvise til de bemærkninger, jeg kom med under behandlingen af B 89.
Det Radikale Venstre er positive, som vi nævnte, både over for det forslag og B 90 ud fra den opfattelse, at så vidt vi kan se, er begge beslutningsforslag udtryk for, at man for det første har et ønske om at få et bedre overblik over, hvordan den danske natur har det, specielt den natur, der ligger uden for de EU-beskyttede områder, og nationalparkerne, og det er der behov for, og for det andet vil man sikre, at man fremadrettet får en bedre beskyttelse af den type af natur.
Vi synes, begge dele er positivt, og det mener vi ligger i en fremadrettet diskussion på området her.
Må jeg så ikke alligevel knytte en kommentar til den debat, der så har udspundet sig lidt her på det sidste, som man godt kan sige er en slags sidegren?
Det er uomtvisteligt sådan, at der er masser af eksempler på, at forvaltninger har indstillet overtrædelser af lovgivningen med hensyn til § 3-natur til politianmeldelse, når det skal behandles politisk.
Der er konstateret en sådan overtrædelse, f.eks. en oppløjning af et beskyttet stykke natur, og man har så politisk valgt ikke at lave en sådan anmeldelse.
Der skal jeg understrege, at det jo er inden for lovgivningens rammer, man gør det.
Det er kommunalbestyrelsen, som inden for lovgivningens rammer skal tage stilling til, hvorvidt man så skal lave en sådan politianmeldelse.
Det var egentlig det, der ledte mig frem til min pointe under behandlingen af det forrige punkt, at det bestemt ikke er ligegyldigt, hvem man vælger, hverken til kommunalbestyrelser, de daværende amtsråd eller til Folketinget, fordi der er forskellig tilgang til, hvor stærkt de vil følge op på, at også det at ødelægge et stykke beskyttet eller for den sags skyld fredet natur, er en alvorlig sag.
Det er vi nogle der synes er en meget alvorlig sag.
Der er måske andre, der synes, at det er en lidt mindre alvorlig sag.
Det er altså også en del af den politiske kamp, kan man sige, et stykke hen ad vejen.
Derfor må man sige, at en del af det altså foregår inden for lovgivningens rammer.
Men for nu at være positiv vil jeg sige, at jeg hørte miljøministeren under det forrige punkt sige, at det er noget af det, vi skal have kigget på, for det kan da godt være, at der er nogle situationer, hvor det rent faktisk forholder sig sådan, at en konstateret lovovertrædelse også burde give anledning til, at den rent faktisk blev forfulgt, og at man ikke bare kunne stemme om, at den så ikke skal det, for det kan man inden for lovgivningens rammer i dag.
Det synes vi da er helt relevant at få diskuteret, og derfor pegede jeg også på under det forrige punkt, at et af de emner, som vi i særlig grad må kigge på, rent faktisk er mulighederne for at håndhæve på området.
Man kan også godt overveje, om det faktisk skal være sådan, at tilsynsmyndigheden skal tillægges kompetence til at udstede noget, der ligner administrative bøder eller lignende
Jeg konkluderer ikke.
Jeg siger bare, at man kan overveje det, fordi jeg tror, at når en række kommunalbestyrelser er tilbageholdende med at politianmelde, er det faktisk, fordi de også har den erfaring, at politiet efterfølgende har meget svært ved, når de endelig har lavet en politianmeldelse, at løfte bevisbyrden af en lang række forskellige grunde, som jeg ikke skal komme ind på.
Men det er selvfølgelig uheldigt, hvis man sådan ud fra en lægmandsbetragtning ikke er i tvivl om, at her er der folk, der nærmest bevidst har overtrådt bestemmelserne for et stykke beskyttet natur, og at man så har den opfattelse, at det bagefter er meget svært overhovedet nogen sinde at føre til doms, dvs. at nå frem til, at der udøves en sanktion fra politiets side, fordi man ikke kan løfte bevisbyrden, ja, så er der bestemt grund til at se på, om det område rent faktisk skal gøres mere operativt.
Jeg lyttede så meget til miljøministeren, at jeg hørte, at det er man også i Miljøministeriet, og derfor går jeg ud fra, at det også gælder i regeringspartierne, interesseret i at forfølge.
Det synes jeg er noget af det positive udkomme, vi om ikke andet får ud af også den her debat.